CELEX: 52018PC0433
Language: lt
Date: 2018-05-23 00:00:00
Title: Rekomendacija TARYBOS SPRENDIMAS kuriuo panaikinimas Sprendimas 2009/414/EB dėl perviršinio deficito Prancūzijoje

EUROPOS KOMISIJA
            Briuselis, 2018 05 23
            COM(2018) 433 final
            Rekomendacija
            TARYBOS SPRENDIMAS
            kuriuo panaikinimas Sprendimas 2009/414/EB dėl perviršinio deficito Prancūzijoje
            
               
         
         
            
            
            
               Rekomendacija
            
            
               TARYBOS SPRENDIMAS
            
            
               kuriuo panaikinimas Sprendimas 2009/414/EB dėl perviršinio deficito Prancūzijoje
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 126 straipsnio 12 dalį,
            
            
               atsižvelgdama į Komisijos rekomendaciją,
            
            
               kadangi:
            
            
               (1)2009 m. balandžio 27 d. Sprendimu 2009/414/EB
                  1
               , priimtu remiantis Komisijos rekomendacija, pagal Sutarties 126 straipsnio 6 dalį Taryba nusprendė, kad Prancūzijoje susidaręs perviršinis deficitas. Taryba atkreipė dėmesį į tai, kad 2008 m. planuotas valdžios sektoriaus deficitas buvo 3,2 % BVP, taigi viršijo Sutartyje nustatytą 3 % BVP pamatinę vertę. Planuota, kad valdžios sektoriaus bendroji skola (kuri nuo 2003 m. viršijo Sutartyje nustatytą 60 % BVP pamatinę vertę) 2008 m. sieks 66,7 % BVP;
            
            
               (2)tą pačią dieną, vadovaudamasi Sutarties 126 straipsnio 7 dalimi ir Reglamento (EB) Nr. 1467/97
                  2
                3 straipsnio 4 dalimi ir remdamasi Komisijos rekomendacija, Taryba pateikė Prancūzijai skirtą rekomendaciją siekiant ištaisyti perviršinio deficito padėtį ne vėliau kaip 2012 m.
                  3
                Taryba taip pat nustatė 2009 m. spalio 27 d. terminą, iki kurio turi būti imtasi veiksmingų priemonių;
            
            
               (3)vėliau, 2009 m. gruodžio 2 d., remdamasi Sutarties 126 straipsnio 7 dalimi, Taryba pateikė naują Prancūzijai skirtą rekomendaciją, kuria pratęsė perviršinio deficito panaikinimo terminą iki 2013 m. Taryba laikėsi nuomonės, kad Prancūzija ėmėsi veiksmingų priemonių, tačiau įvyko netikėtų nepalankių ekonominių įvykių, turėjusių didelį neigiamą poveikį viešiesiems finansams; 
            
            
               (4)2013 m. birželio 21 d., remdamasi Sutarties 126 straipsnio 7 dalimi, Taryba pateikė naują Prancūzijai skirtą rekomendaciją, kuria pratęsė perviršinio deficito panaikinimo terminą iki 2015 m. Taryba laikėsi nuomonės, kad iš turimų įrodymų negalima daryti išvados, kad nesiimta veiksmingų priemonių, tačiau įvyko netikėtų nepalankių ekonominių įvykių, turėjusių didelį neigiamą poveikį viešiesiems finansams; 
            
            
               (5)vėliau, 2015 m. kovo 10 d., pagal Sutarties 126 straipsnio 7 dalį Taryba pateikė Prancūzijai skirtą naują rekomendaciją siekiant ištaisyti perviršinio deficito padėtį ne vėliau kaip 2017 m. Taryba nustatė Prancūzijai 2015 m. birželio 10 d. terminą, kad šalis išsamiai praneštų apie taikytas priemones;
            
            
               (6)2015 m. liepos 1 d. Komisija padarė išvadą, kad Prancūzija veikiausiai pasieks nominalaus deficito tikslus tiek 2015, tiek 2016 m., nors pagal visus rodiklius atrodė, kad 2015 ir 2016 m. prognozuojamos fiskalinės pastangos nesieks rekomenduojamo dydžio. Todėl, remdamasi veiksmingų priemonių vertinimo metodika, Komisija laikėsi nuomonės, kad procedūrą reikės laikinai sustabdyti; 
            
            
               (7)pagal Sutarčių prieduose pateikto Protokolo dėl perviršinio deficito procedūros 4 straipsnį Komisija teikia šiai procedūrai vykdyti reikalingus duomenis. Taikydamos tą protokolą, pagal Reglamento (EB) Nr. 479/2009
                  4
                3 straipsnį valstybės narės du kartus per metus, t. y. iki balandžio 1 d. ir iki spalio 1 d., turi pranešti valdžios sektoriaus deficito ir skolos duomenis ir nurodyti kitus susijusius kintamuosius; 
            
            
               (8)Taryba turėtų priimti sprendimą panaikinti sprendimą dėl perviršinio deficito, remdamasi pateiktais duomenimis. Be to, sprendimas dėl perviršinio deficito turėtų būti panaikintas tik jei pagal Komisijos prognozes numatoma, kad prognozės laikotarpiu deficitas neviršys Sutartyje nustatytos 3 % BVP pamatinės vertės
                  5
               ;
            
            
               (9)remiantis Komisijos (Eurostato) duomenimis, pateiktais pagal Reglamento (EB) Nr. 479/2009 14 straipsnį, Prancūzijai 2018 m. balandžio mėn. pateikus pranešimą
                  6
                ir remiantis 2018 m. stabilumo programa ir Komisijos 2018 m. pavasario prognoze, daromos šios išvados:
            
            
               –2016 m. 3,4 % BVP pasiekęs valdžios sektoriaus deficitas 2017 m. buvo sumažintas iki 2,6 % BVP. Palyginti su 2017 m. biudžeto tikslais, tais metais deficito sumažinimą daugiausia nulėmė mokestinių pajamų, ypač PVM ir pelno mokesčių, padidėjimas (0,7 % BVP); 
            
         
         
            
               –2018–2022 m. stabilumo programoje, kurią Prancūzijos Vyriausybė pateikė 2018 m. balandžio 25 d., planuojama, kad 2018 m. valdžios sektoriaus deficitas sumažės iki 2,3 % BVP, o 2019 m. šiek tiek padidės iki 2,4 % BVP. Komisijos 2018 m. pavasario prognozėje numatoma, kad 2018 m. deficitas bus 2,3 % BVP, o 2019 m. – 2,8 % BVP, t. y. prognozės laikotarpiu liks mažesnis už Sutartyje nustatytą 3 % BVP pamatinę vertę; 
            
            
               –struktūrinis balansas, t. y. pagal ekonominį ciklą pakoreguotas valdžios sektoriaus balansas, atėmus vienkartines ir kitas laikinąsias priemones, 2017 m. pagerėjo 0,5 % BVP. Bendras struktūrinio balanso pagerėjimas nuo 2015 m. siekė 0,7 % BVP; 
            
            
               –bendrosios valdžios sektoriaus skolos ir BVP santykis nuo 96,6 % 2016 m. padidėjo iki 97,0 % 2017 m. daugiausia dėl skolą didinančio atsargų ir srautų koregavimo, kadangi pirminį deficitą ir palūkanų mokėjimus iš esmės atsvėrė skolą mažinantis realiojo augimo ir infliacijos poveikis. Komisijos 2018 m. pavasario prognozėje numatoma, kad daugiausia dėl didelio nominaliojo augimo, atsveriančio pirminį deficitą ir palūkanų mokėjimus, skolos santykis sumažės iki 96,4 % 2018 m. ir iki 96,0 % 2019 m.; 
            
            
               (10)pagal Sutarties 126 straipsnio 12 dalį Tarybos sprendimas dėl perviršinio deficito panaikinamas, kai, Tarybos nuomone, perviršinio deficito padėtis atitinkamoje valstybėje narėje ištaisoma;
            
            
               (11)Tarybos nuomone, perviršinio deficito padėtis Prancūzijoje ištaisyta, todėl Sprendimas 2009/414/EB turėtų būti panaikintas;
            
            
               (12)nuo 2018 m., t. y. kitų metų po perviršinio deficito panaikinimo, Prancūzija turi užtikrinti Stabilumo ir augimo pakto prevencinės dalies reikalavimų laikymąsi ir tinkamu tempu turėtų toliau siekti savo vidutinio laikotarpio biudžeto tikslo, kartu laikytis išlaidų kriterijaus ir atitikti skolos kriterijų pagal Reglamento (EB) Nr. 1467/97 2 straipsnio 1a dalį, 
            
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Atlikus bendrą vertinimą daroma išvada, kad perviršinio deficito padėtis Prancūzijoje ištaisyta.
            
            
               2 straipsnis
            
            
               Sprendimas 2009/414/EB panaikinamas.
            
            
               3 straipsnis
            
            
               Šis sprendimas skirtas Prancūzijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2009 m. balandžio 27 d. Tarybos sprendimas 2009/414/EB dėl perviršinio deficito Prancūzijoje (OL L 135, 2009 5 30, p. 19).
               
               
                  
                     (2)
                  
                        1997 m. liepos 7 d. Tarybos reglamentas (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (OL L 209, 1997 8 2, p. 6).
               
               
                  
                     (3)
                  
                        Visi dokumentai, susiję su Prancūzijos perviršinio deficito procedūra, pateikti adresu https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/france_lt#ongoing-procedure.
               
               
                  
                     (4)
                  
                        2009 m. gegužės 25 d. Tarybos reglamentas (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (OL L 145, 2009 6 10, p. 1).
               
               
                  
                     (5)
                  
                        Atsižvelgiant į „Stabilumo ir augimo pakto įgyvendinimo sąlygas bei stabilumo ir konvergencijos programų formos ir turinio gaires“, kurias Ekonomikos ir finansų komitetas priėmė 2017 m. gegužės 15 d. ir kurios pateikiamos šiuo adresu:http://data.consilium.europa.eu/doc/document/ST-9344-2017-INIT/en/pdf.
               
               
                  
                     (6)
                  
                        Eurostatas pareiškė išlygą dėl Prancūzijos pateiktų duomenų kokybės. Pirma, Eurostato nuomone, „Agence Française de Développement“ turėtų būti priskiriama valdžios sektoriui – dėl to padidėtų valdžios sektoriaus skola. Antra, Eurostato nuomone, valstybės kapitalo injekciją į AREVA (0,1 % BVP) 2017 m. reikėtų laikyti kapitalo pervedimu, turinčiu poveikį deficitui.